Illum, il-Kummissjoni qed tqis il-progress miksub fil-bini ta' Suq Uniku għall-kapital, inkluż fejn jidħlu l-finanzi sostenibbli, u tistieden lill-mexxejja tal-UE biex iżommu l-impenn politiku li jistabbilixxu l-pedament tal-Unjoni tas-Swieq Kapitali. L-Unjoni tas-Swieq Kapitali (CMU) għandha l-għan li tagħmilha aktar faċli għall-kumpaniji tal-UE biex jiksbu l-finanzi li jkollhom bżonn biex jikbru. Billi tneħħi l-ostakli għall-investimenti transfruntiera fl-UE, is-CMU hija proġett importanti tas-Suq Uniku. Hija parti mill-ambizzjoni tal-Kummissjoni Juncker li ssostni t-tkabbir fl-Ewropa, tinvesti fl-innovazzjoni u tippromwovi l-kompetittività globali tal-UE. Fl-istess ħin, is-CMU għandha l-għan li tidderieġi l-investiment lejn proġetti li ma jagħmlux ħsara lill-ambjent, u b'hekk tikkontribwixxi għall-aġenda tal-UE għas-sostenibbiltà u n-newtralità fejn jidħol il-karbonju. Unjoni tas-Swieq Kapitali b'saħħitha hija wkoll meħtieġa biex tikkumplimenta l-Unjoni Bankarja u biex issaħħaħ l-Unjoni Ekonomika u Monetarja u r-rwol internazzjonali tal-ewro. Wara l-aħħar rapport dwar il-progress f'Novembru 2018 u s-sejħa mill-mexxejja tal-UE għal progress ambizzjuż sar-rebbiegħa 2019 dwar l-Unjoni tas-Swieq Kapitali, il-Komunikazzjoni tal-lum tqis il-kisbiet sostanzjali b'kompromessi politiċi milħuqa fuq diversi proposti tal-Kummissjoni, kif ukoll azzjonijiet importanti mhux leġiżlattivi. Il-Viċi President Valdis Dombrovkis, responsabbli mill-Istabbiltà Finanzjarja, is-Servizzi Finanzjarji u l-Unjoni tas-Swieq Kapitali, qal: “Il-Kummissjoni ppreżentat l-elementi bażiċi essenzjali tal-Unjoni tas-Swieq Kapitali. Neħtieġu impenn sostnut mill-Parlament Ewropew u mill-Istati Membri biex dan l-isforz jitlesta. Is-suċċess tal-Unjoni tas-Swieq Kapitali jiddependi fuq l-azzjonijiet tal-Istati Membri u tal-partijiet konċernati fil-livell nazzjonali u tal-UE, permezz tar-riformi u tal-azzjonijiet nazzjonali tagħhom.” Jyrki Katainen, il-Viċi President responsabbli mill-Impjiegi, it-Tkabbir, l-Investiment u l-Kompetittività qal: “Billi torbot b'mod aktar effiċjenti l-kumpaniji mal-investituri, l-Unjoni tas-Swieq Kapitali hija essenzjali biex il-kumpaniji, speċjalment dawk żgħar, jiksbu l-finanzjament li jeħtieġu biex jikbru, u b'hekk titwettaq il-prijorità tal-Kummissjoni Juncker li tingħata spinta lill-investiment, lill-impjiegi u lit-tkabbir.” Il-Kummissjoni wettqet il-miżuri kollha li impenjat ruħha għalihom fil-pjan ta' azzjoni tas-CMU ta' Settembru 2015 u fir-rieżami ta' nofs it-terminu ta' Ġunju 2017, u b'hekk tat il-kontribut tagħha fil-bini tal-elementi ewlenin tas-CMU. Dawn jinkludu proposti importanti għall-ħolqien ta' opportunitajiet ġodda fis-Suq Uniku għan-negozji u għall-investituri permezz ta' prodotti u servizzi ġodda għall-UE kollha, permezz ta' regoli aktar sempliċi, ċari u proporzjonati, kif ukoll ta' superviżjoni aktar effiċjenti tal-industrija finanzjarja. Barra minn hekk, il-Kummissjoni adottat żewġ Regolamenti Delegati li fihom l-biċċa l-kbira tal-miżuri ta' implimentazzjoni biex tiġi ffinalizzata r-riforma tal-Prospett, pass importanti ieħor lejn it-tlestija tal-Unjoni tas-Swieq Kapitali. Ir-regoli adottati jispeċifikaw il-format u l-kontenut tal-prospett u d-dokumenti kostituttivi tiegħu. Dawn il-miżuri se jgħinu biex jintlaħqu l-objettivi ewlenin tal-iffaċilitar tal-ġbir ta' fondi mis-swieq tal-kapital, tal-protezzjoni tal-investituri u biex isseħħ il-konverġenza superviżorja fl-UE. B'dawn l-elementi essenzjali bħala bażi, aktar progress fil-futur se jippermetti li l-Unjoni tas-Swieq Kapitali fl-UE titlesta b'suċċess. Se jkun hemm ukoll il-bżonn ta' azzjoni futura li tirrifletti l-impatt tat-tluq tar-Renju Unit mill-UE fuq is-swieq kapitali u sfidi oħra ta' terminu qasir jew medju ta' natura ekonomika u soċjetali. Dawn jinkludu bidliet fundamentali mgħaġġla li jirriżultaw mid-dekarbonizzazzjoni tal-ekonomija u mit-tibdil fil-klima u mill-iżviluppi teknoloġiċi. Il-passi li jmiss Ir-rapporti tal-lum dwar il-progress iwieġbu għas-sejħa ta' Diċembru 2018 mill-mexxejja tal-UE għal progress ambizzjuż sar-rebbiegħa 2019 fuq l-Unjoni tas-Swieq Kapitali. Huma mistennija jintużaw fil-Kunsill Ewropew tar-Rebbiegħa tal-21–22 ta' Marzu meta l-mexxejja tal-UE se jiddiskutu l-iżvilupp ulterjuri tas-Suq Uniku, inkluż l-Unjoni tas-Swieq Kapitali, il-politika industrijali u l-politika diġitali Ewropea. Sfond L-Unjoni tas-Swieq Kapitali (CMU) għandha l-għan li torbot aħjar it-tfaddil mal-investiment u li ssaħħaħ is-sistema finanzjarja Ewropea billi ssaħħaħ il-kondiviżjoni privata tar-riskji, tipprovdi sorsi alternattivi ta' finanzjament u żżid l-għażliet għall-investituri istituzzjonali u għal dawk fil-livell ta' konsumatur. Is-CMU, parti mit-tielet pilastru tal-Pjan ta' Investiment għall-Ewropa tal-Kummissjoni, hija essenzjali biex titwettaq il-prijorità tal-Kummissjoni Juncker li tingħata spinta lill-impjiegi, inkluż l-impjieg taż-żgħażagħ, u lit-tkabbir. L-Unjoni tas-Swieq Kapitali se toffri għażla akbar lill-konsumaturi, u tippermettilhom jixtru prodotti tal-investiment irħas u aħjar, u se tippermetti lill-fornituri tas-servizzi finanzjarji jespandu billi joffru s-servizzi tagħhom fi Stati Membri oħrajn. Il-kumpaniji u l-investituri se jingħataw aċċess aktar faċli għal opportunitajiet ta' finanzjament u ta' investiment bejn il-fruntieri u b'hekk is-CMU se tiftaħ il-potenzjal tat-tkabbir fis-Suq Uniku. Għal aktar informazzjoni: MEMO Factsheet Delegated Regulation under Prospectus